B4-0238, 0248, 0266, 0281, 0291, 0300 και 0303/99

Ψήφισμα σχετικά με τις προτεραιότητες της ΕΕ για την 55η σύνοδο της Επιτροπής Ανθρωπίνων Δικαιωμάτων των Ηνωμένων Εθνών

Το Ευρωπαϊκό Κοινοβούλιο,

- έχοντας υπόψη το ψήφισμά του σχετικά με τα ανθρώπινα δικαιώματα σε ολόκληρο τον κόσμο και την πολιτική ανθρωπίνων δικαιωμάτων της Ένωσης, που εγκρίθηκε στις 17 Δεκεμβρίου 1998 ((ΣΠ της ημερομηνίας αυτής, Μέρος ΙΙ, σημείο 9 β))),

- έχοντας υπόψη τα προηγούμενα ψηφίσματά του σχετικά με την Επιτροπή Ανθρωπίνων Δικαιωμάτων του ΟΗΕ, που ενέκρινε στις 19 Φεβρουαρίου 1998 ((ΕΕ C 80 της 16.3.1998, σελ. 237)), 23 Οκτωβρίου 1997 ((ΕΕ C 339 της 10.11.1997, σελ. 154)), 20 Φεβρουαρίου 1997 ((ΕΕ C 85 της 17.3.1997, σελ. 143)) και 27 Μαρτίου 1996 ((ΕΕ C 117 της 22.4.1996, σελ. 13)),

- έχοντας υπόψη τη Δήλωση της Ευρωπαϊκής Ένωσης με την ευκαιρία της 50ής επετείου της Οικουμενικής Διακήρυξης των Ανθρωπίνων Δικαιωμάτων,

A. λαμβάνοντας υπόψη ότι η προώθηση των ανθρωπίνων δικαιωμάτων κατοχυρώνεται στις Συνθήκες ως στόχος της κοινής εξωτερικής πολιτικής και πολιτικής ασφάλειας,

Β. λαμβάνοντας υπόψη ότι η Επιτροπή Ανθρωπίνων Δικαιωμάτων του ΟΗΕ αποτελεί το κατ' εξοχήν βήμα για τη συζήτηση των ανθρωπίνων δικαιωμάτων στο σύστημα του ΟΗΕ και ότι οι παραβιάσεις των ανθρωπίνων δικαιωμάτων σε συγκεκριμένες χώρες αποτελούν θεμιτό ενδιαφέρον ενός τέτοιου σώματος,

Γ. λαμβάνοντας υπόψη ότι η 55η Σύνοδος της Επιτροπής Ανθρωπίνων Δικαιωμάτων των Ηνωμένων Εθνών προγραμματίζεται να αρχίσει στις 22 Μαρτίου 1999 στη Γενεύη,

Δ. αναγνωρίζοντας ότι η φτώχεια παραμένει θεμελιώδες εμπόδιο για την πραγμάτωση των ανθρωπίνων δικαιωμάτων σε ολόκληρο τον κόσμο,

1. καλεί την Επιτροπή Ανθρωπίνων Δικαιωμάτων του ΟΗΕ να υποστηρίξει την «Αμνηστία της Χιλιετίας» για κρατούμενους συνείδησης την οποία πρότεινε το Ευρωπαϊκό Κοινοβούλιο[semigr ]

2. καλεί να καταβληθούν συντονισμένες προσπάθειες για την καταπολέμηση του ρατσισμού στην πορεία προς την επικείμενη παγκόσμια Διάσκεψη για το Ρατσισμό[semigr ]

3. καλεί το Συμβούλιο να επιδιώξει συγκεκριμένα μέτρα για την αποτροπή των διώξεων των υπερασπιστών των ανθρωπίνων δικαιωμάτων, στο φως της διακήρυξης που εγκρίθηκε το 1998 για το θέμα αυτό[semigr ]

4. ζητεί από το Συμβούλιο να ενημερώσει την Επιτροπή Ανθρωπίνων Δικαιωμάτων σχετικά με την πίστη του ότι οι διεθνείς οικονομικοί και χρηματοπιστωτικοί οργανισμοί (ΠΟΕ, ΔΝΤ, Παγκόσμια Τράπεζα, Ομάδα των Επτά κλπ.) πρέπει να λάβουν μέτρα για την υπεράσπιση της δημοκρατίας και των θεμελιωδών ανθρωπίνων δικαιωμάτων σε μία παγκοσμιοποιημένη οικονομία[semigr ]

5. επαναλαμβάνει την υποστήριξή του υπέρ βελτιωμένων κοινωνικών και νομικών προτύπων σχετικά με την προστασία των παιδιών από τις επιπτώσεις των πολέμων[semigr ] ειδικότερα, ζητεί να αναληφθεί έντονη δράση εναντίον της χρήσης των παιδιών ως στρατιωτών και ζητεί από το Συμβούλιο να προτείνει στη Γενεύη ψήφισμα για την απαγόρευση κάθε ένοπλης θητείας σε ηλικία κάτω των 18 ετών[semigr ]

6. καλεί το Συμβούλιο και τα κράτη μέλη της ΕΕ να προτείνουν ψήφισμα εναντίον της σεξουαλικής εκμετάλλευσης και του εμπορίου παιδιών και γυναικών[semigr ]

7. ζητεί να αναγνωρισθεί ευρύτερα η σημασία του σεβασμού των δικαιωμάτων της γυναίκας, τα οποία αποτελούν κεφαλαιώδες στοιχείο στη δημιουργία δίκαιης και ευημερούσας κοινωνίας[semigr ]

8. ζητεί επιμόνως από το Συμβούλιο να θέσει το θέμα της θρησκευτικής μισαλλοδοξίας, δεδομένου ότι η ελευθερία της θρησκείας παραβιάζεται όλο και περισσότερο[semigr ]

9. ζητεί να καταβληθούν ειδικές προσπάθειες για την επικούρηση και προστασία μετακινούμενων και προσφύγων σε ολόκληρο τον κόσμο[semigr ]

10. καταδικάζει την συνεχιζόμενη χρήση της θανατικής ποινής σε πολλές χώρες και ζητεί από την ΕΕ και τα κράτη μέλη της να αναπτύξουν σημαντικότερες και πιο συγκεκριμένες προσπάθειες προκειμένου να δοθεί συνέχεια στα ψηφίσματα για την κατάργηση της θανατικής ποινής που ενέκρινε η Επιτροπή Ανθρωπίνων Δικαιωμάτων το 1997 και το 1998 και ειδικότερα να προτείνει την έγκριση, κατά την προσεχή σύνοδο της Επιτροπής Ανθρωπίνων Δικαιωμάτων του ΟΗΕ στη Γενεύη, ψηφίσματος το οποίο να ζητεί από την Οικονομική και Κοινωνική Επιτροπή να ζητήσει την έγκριση από τη Γενική Συνέλευση του ΟΗΕ του 1999 ψηφίσματος που θα θεσπίζει οικουμενική εκεχειρία στις εκτελέσεις θανατικών ποινών[semigr ]

11. ζητεί οι πολιτικές που ασκεί ο ΟΗΕ και οι ειδικευμένοι οργανισμοί του να βρίσκονται σε συνάφεια με τα δικαιώματα του ανθρώπου και το κράτος δικαίου και ζητεί από το Συμβούλιο να επιμείνει στο θέμα αυτό κατά τη σύνοδο της Γενεύης[semigr ]

12. ζητεί από το Συμβούλιο να προωθήσει την έγκριση ψηφίσματος από την Επιτροπή Ανθρωπίνων Δικαιωμάτων, το οποίο να καλεί τα μέλη των Ηνωμένων Εθνών να κυρώσουν το ταχύτερο δυνατό το Καθεστώς του Διεθνούς Ποινικού Δικαστηρίου, χωρίς χρήση του άρθρου που τους παρέχει τη δυνατότητα να καθυστερήσουν τη συμμετοχή τους επί επτά έτη[semigr ]

13. ζητεί από το Συμβούλιο να δώσει ενεργητική συνέχεια στο θέμα των ανθρωπίνων δικαιωμάτων που περιλαμβάνονται σε όλα τα ψηφίσματα του Ευρωπαϊκού Κοινοβουλίου κατά τη σύνοδο της Γενεύης[semigr ]

14. θεωρεί ότι, παρά την καθιέρωση διαλόγου με την Κίνα στο θέμα των ανθρωπίνων δικαιωμάτων, γεγονός το οποίο χαιρετίζει, οι πρόσφατες επιθέσεις εναντίον αντιφρονούντων μαρτυρούν περιφρόνηση των αρχών των διεθνών συμφώνων τα οποία έχει τώρα υπογράψει η Κίνα, και επομένως καλεί το Συμβούλιο να αναδείξει την Κίνα σε προτεραιότητα της επικείμενης συνόδου και να καταθέσει σχέδιο ψηφίσματος για τα ανθρώπινα δικαιώματα στη χώρα[semigr ]

15. καλεί το Συμβούλιο και την Επιτροπή να υποβάλουν έκθεση στο Ευρωπαϊκό Κοινοβούλιο σχετικά με τα αποτελέσματα της επικείμενης συνόδου της Επιτροπής Ανθρωπίνων Δικαιωμάτων, κατά την πρώτη συνεδρίαση της Επιτροπής Εξωτερικών Υποθέσεων του Κοινοβουλίου μετά την εν λόγω σύνοδο[semigr ]

16. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, τις κυβερνήσεις και τα κοινοβούλια των κρατών μελών, την Επιτροπή, την Επιτροπή Ανθρωπίνων Δικαιωμάτων του ΟΗΕ, τον Ύπατο Αρμοστή του ΟΗΕ για τα Ανθρώπινα Δικαιώματα και στο Συμβούλιο της Ευρώπης.